Нараеўшчына

**Нараеўшчына** — вёска ў Мазырскім раёне Гомельскай вобласьці. Уваходзіць у склад Козенскага сельсавету.

## Назва
Таксама сустракаецца назва *Нароўшчына*.

## Гісторыя

### Вялікае Княства Літоўскае ў Рэчы Паспалітай

Найранейшыя пакуль зьвесткі пра паселішча сустрэтыя ў рэестрах двайнога і трайнога падымнага Мазырскага павету 1670 году. У першым выпадку сказана, што пан Базыль Абуховіч выплачваў з  14 дымоў з добраў сваіх Сядзельнікаў, Акунінкі, Narozniow 14 злотых. У другім дадалася яшчэ частка Абухаўшчыны, але падатак выплачваўся з тых жа 14 дымоў і мусіў складаць 21 злоты.

Значна пазьней у дакумэнце пад назвай «Akt popisu powiatu Mozyrskiego» 1765 году згаданая «okolica Narejowszczyzna». Тады ў ёй жылі шляхецкія радзіны — Робакі (прозьвішча-лідар), Зублевічы, Зайкоўскія, Вяраксы, Арлоўскія, Рудзееўскія.

### Пад уладай Расейскай імпэрыі

У выніку другога падзелу Рэчы Паспалітай (1793 год) Нараеўшчына апынулася ў межах Расейскай імпэрыі, ад 3 траўня 1795 году ў адноўленым Мазырскім павеце Менскага намесьніцтва, з 12 сьнежня 1796 губэрні.

У «Ведамасьці аколічнага шляхецтва Нараеўшчыны» 1795 году ўтрымліваюцца зьвесткі пра жыхароў 20 двароў названай аколіцы. Як і раней, колькасна пераважалі Робакі. Яшчэ тут жылі Ляўковічы, Стахоўскія, Дзерангоўскія, Вяраксы, Паноўскія, Багушэўскія, Ганецкія, Цехановічы, Вайніловічы. Жонкі гаспадароў паходзілі з радзінаў Рагачэўскіх, Чаркоўскіх, Бярнацкіх, Ставіцкіх, Апокаў, Банчальскіх, Гразных, Дамброўскіх, Залескіх. Большасьць шляхты абодвух полаў, з-за адсутнасьці падданых, самі займаліся земляробствам. Некаторыя былі на ўслугах. Мікалай Вяракса знаходзіўся на службе ў Сухавічах у тамтэйшых базылянаў, Міхал Цехановіч, Аўгустын Паноўскі, Юзаф Багушэўскі — на службе эканамічнай.

На тапаграфічнай мапе Менскай губэрні, выдадзенай у 1846 годзе паводле здымкі генэрала-маёра А. К. Фіцінгофа, пазначаная аколіца Нараеўшчына.

У «Списках населенных мест Минской губернии по уездам, приходам, еврейским обществам со сведениями об их расположении и народонаселении [Дело]: 1857 г.» засьведчана, што дваране аколіцы Нараеўшчына, якіх агулам налічвалася 85 асобаў, былі вернымі парафіі Мазырскага касьцёлу сьвятога Міхала.

Ад парэформавага пэрыяду Нараеўшчына адміністрацыйна належала да Слабады Скрыгалаўскай воласьці.

У мазырскай кнізе «Памяць» прыведзеныя зьвесткі з крыніцы пад назвай «Список волостей, обществ и селений Минской губернии на 01. 01. 1870 г.». Паводле яе, у аколіцы Нараўшчына тады налічвалася 14 гаспадароў з былых аднадворцаў, прыпісаных да Слабады Скрыгалаўскай воласьці.

У 1871 годзе пабачыла сьвет падрыхтаваная І. А. Стрэльбіцкім «Специальная карта Европейской России» — самая дакладная за ўсё XIX ст. На ёй таксама пазначанае паселішча пад назвай Нараеўшчына.

Паводле перапісу 1897 году, у Нараеўшчыне — 16 двароў з 53 жыхарамі.

### Найноўшы час

9 лютага 1918 году, яшчэ да падпісаньня Берасьцейскага міру з бальшавіцкай Расеяй (3 сакавіка), Германія перадала паўднёвую частку Беларусі Украінскай Народнай Рэспубліцы. У адказ на гэта, 9 сакавіка Другой Устаўной граматай тэрыторыя абвешчана часткай Беларускай Народнай Рэспублікі. Нараеўшчына ў складзе Слабады Скрыгалаўскай воласьці, аднак, апынулася ў часова створанай 15 чэрвеня Палескай губэрні з цэнтрам у Рэчыцы, з кастрычніка — у Мазыры. З 18 траўня тут дзеяла «варта Украінскай Дзяржавы» гэтмана Паўла Скарападзкага.

У 1917 годзе ў Нараеўшчыне налічвалася 120 жыхароў. На 1925 год — 24 двары. у 1929 годзе вяскоўцы ўступілі ў калгас. дзейнічала школа, у якой на 1935 год было 25 вучняў.

З 1938 году — у складзе Палескай вобласьці з цэнтрам у Мазыры.

## Асобы
* Міхаіл Барысаў (1923—2012) — лётчык марской авіацыі, Герой Савецкага Саюзу (1945), падпалкоўнік
* Міхаіл Мураўёў (1919—1981) — Герой Савецкага Саюзу (1944)

## Заўвагі

## Крыніцы

## Літаратура
*  С. 111

Катэгорыя:Козенскі сельсавет
Катэгорыя:Населеныя пункты Мазырскага раёну
Катэгорыя:Населеныя пункты, згаданыя ў XVIII стагодзьдзі